תיאטרון הידית

תיאטרון הידית הוא תיאטרון חזותי, פיזי ורב־תחומי הפועל בישראל. התיאטרון מקיים עשייה אמנותית חוקרת, עכשווית ומעורבת, המבקשת לשאול שאלות על מציאות החיים, קהילה, זהות ותודעה, תוך פיתוח שפה בימתית ייחודית החוצה גבולות של מדיום וז’אנר.

האנסמבל פועל בהובלתה האמנותית של היוצרת והבמאית שירי ג'ורנו, מייסדת ומנהלת אמנותית של התיאטרון, ובשיתוף יוצרים מתחומי המשחק, העיצוב, המוזיקה והאמנות החזותית.

 היסטוריה 
תיאטרון הידית הוקם בשנת 2002 על ידי היוצרת והבמאית שירי ג'ורנו, והמעצב החזותי הנס פלדה. מראשית דרכו פעל התיאטרון כגוף עצמאי, ניסיוני, שהתמקד ביצירה רב־תחומית ובחיפוש מתמיד אחר שפות בימתיות חדשות.
לאורך השנים פיתח תיאטרון הידית אנסמבל משתנה של יוצרים ושחקנים, והעלה הפקות מקור שזכו להכרה בזירה המקומית והבין־לאומית, בין היתר במסגרת פסטיבלים, מסגרות חשיפה ויוזמות אמנותיות בישראל ומחוצה לה.בשנת 2011 הוכר התיאטרון כמעבדת תרבות בתמיכת מפעל הפיס והחל משנת 2016 קיבל הכרה כקבוצת תיאטרון על ידי משרד התרבות .

בצד הפעילות הבימתית פועל במסגרת התיאטרון "הידית " – בית הספר לתיאטרון עכשווי, המשמש כזרוע חינוכית־אמנותית וכמרחב מחקר ויצירה. בית הספר מתמקד בלימוד השפה האמנותית של תיאטרון הידית ובפיתוח כלים בתחום המשחק, הפרפורמנס והיצירה הבימתית הרב־תחומית.
תוכנית הלימודים שמה דגש על פיתוח זהות אמנותית אישית, עבודה קבוצתית ותהליכי יצירה עצמאיים, תוך חיבור לשאלות חברתיות ותרבותיות עכשוויות. הסטודנטים מתנסים בעבודה עם קהל וביצירה בחללים אלטרנטיביים,
תיאטרון הידית פועל בבית התיאטרון בפרדס חנה–כרכור, כמו כן בחללים חוץ־מוסדיים ומשתנים, אותם הוא מאכלס ומעצב באופנים יצירתיים ולא שגרתיים.

 חזון אמנותי 

החזון האמנותי של תיאטרון הידית מבוסס על יצירת מרחבים בימתיים חווייתיים, פיוטיים וחושיים, ולעיתים גם אבסורדיים. מרחבים אלה מזמינים את הצופה לעבור מן היומיומי אל עולמות חלומיים, סמבוליים ומשתנים, בהם מתאפשרת פגישה מחודשת עם המציאות ועם האפשרות לשינוי.

יצירות התיאטרון עוסקות בתהליכי טרנספורמציה – פנימיים וחיצוניים – ובוחנות מבנים של גוף, תודעה, זהות, קהילה ורוח. העשייה מבקשת לעורר תנועה, לשאול שאלות, לייצר הזדהות ולהניע תהליכים רגשיים ומחשבתיים באמצעות חוויה בימתית חיה.

 השפה הבימתית 
השפה הבימתית של תיאטרון הידית מתאפיינת בתמצות, משמעות מרובדת ונוכחות פיזית ורגשית חזקה. היא משלבת תיאטרון פיזי, דימויים חזותיים, טקסט, מוזיקה ועיצוב חלל, ולעיתים נושאת אופי טקסי.

העשייה הבימתית מבקשת לזקק את החוויה ל"קפסולות" של פעולה – תמונות סמליות, רגעים טעונים וחומרים מדויקים – תוך תנועה בין ניגודים כגון הומור וכאב, מוחשיות ודמיון, אינטימיות וקולקטיביות.

 תהליך היצירה 
תהליך היצירה בתיאטרון הידית הוא תהליך סדנאי, מעבדתי ורב־תחומי. היצירות נוצרות בעבודה משותפת של הבמאית, השחקנים, הכותבים והמעצבים, מתוך חקירה מתמשכת, ניסוי וגילוי.

הטקסטים הבימתיים נולדים מתוך המפגש על הבמה ואינם משמשים בהכרח כמבנה עלילתי ליניארי, אלא כרובד נוסף במארג היצירה – כקול פנימי, כהדהוד חיצוני או כחלק בלתי נפרד מן הפעולה הפיזית. החומר המילולי עובר תהליך דרמטורגי של עיבוד ודיוק עד להשתלבותו בשפה האורגנית של ההפקה.

 הקשר עם הקהל 
הקשר עם הקהל מהווה רכיב מרכזי בעשיית התיאטרון. רבות מן ההפקות מבקשות לפרוץ את ההפרדה המסורתית בין מופיע לצופה, וליצור חוויה מערבת ובלתי אמצעית. לעיתים הקהל נע בתוך ההצגה, לעיתים הוא ממוקם בתוך המרחב הבימתי עצמו, ולעיתים מתקיים עמו מגע ישיר.

כל יצירה בוחנת מחדש את שאלת המפגש בין במה למציאות ובין אמנות לחיים, כחלק בלתי נפרד מן החוויה האמנותית.

 הפקות שהועלו 
 מחכים לה(נס) - (2007)
 לאן נעלמה השמחה - (2008)
 אולמי סאן סט (2009) – פסטיבל עכו
 טקטוניה – לעבור דרך קירות (2011) – הפקת מקור, פסטיבל עכו
זכייה: פרס קיפוד הזהב לשפת במה וליצירה (2016)
 שלוש אצבעות מתחת לטבור (2013)
 קרב ובא (2017–2018)
 החיים עפים (2017) – הצגת יחיד
זכייה: פרס קיפוד הזהב למבצע בהצגת יחיד (2017)
 הניאונדרטלים (2018) – ליווי אמנותי (בימוי: נועם רובינשטיין)
 שפת ים כנרת (2019)
 קום יונה (2021) – יצירת ספוקן וורד מוזיקלית על פי סיפור יונה המקראי
 קול הנחלים (2021) – פרויקט תיאטרוני, פסטיבל ישראל
 לאב מי טנדר (2023) – קו־פרודוקציה עם פסטיבל ישראל,
 זריחה (2025) – קו־פרודוקציה עם תיאטרון הבית, פסטיבל הבית

קישורים חיצוניים
 אתר רשמי של תיאטרון הידית – מידע על הצגות, סדנאות ופרויקטים.

 הנס פלדה – עובד עם מה שיש – כתבה על המעצב החזותי של התיאטרון.
 היתמות כמצב קיומי – ביקורת והצגת מושגים בהצגה.
 טקטוניה – לעבור דרך קירות – פרויקט תיאטרוני נוסף של התיאטרון.
 Tectonia – IsraDrama – סקירה בינלאומית של ההצגה.
 מחווה של האמן רפי מינץ להצגה “מחכים להנס” – פרויקט אמנותי בהשראת הצגה של התיאטרון.
 שפת ים כנרת – מופע וידאו – תיעוד וידאו של אחד הפרויקטים של תיאטרון הידית.

הידית